Хра злоу ахҭысқәа: Ҳагбеи Аҩӡԥҳа-Рудаҭи акультура амилаҭтә шәарҭадараҟны аҵакы иазкны
Аԥсуа культура амилаҭтә шәарҭадараҟны аҭыԥ, иахьатәи аҭагылазаашьа, алшара арадио Sputnik аефир аҟны иалацәажәеит Аԥсны Жәлар рартист Кьасоу Ҳагбеи Германиа инхо хџьынџьуаҩ Виолетта Аҩӡԥҳа-Рудаҭи.
Жәлар рартист Кьасоу Ҳагба ицәажәараҿы иазгәеиҭеит амилаҭтә культура аиқәырхаразы шакәу аԥсуа ҳәынҭқарра зеиҭашьақәыргылаз.
"Акультуреи аҵареи абызшәатә политикеи рзы аминистррақәа зҳамоу - уахгьы-ҽынгьы иҟарҵо зегьы адоуҳагьы, абызшәагьы амилаҭтә культура ҵаҵӷәыс иамазароуп. Ҳара уажәы економика дук, ҳхатәы валиута уҳәа ҳамам. Адунеи аҟны ауаа ҳардырыртә, ҳарнырыртә, рхы-ргәаҿы ҳнеиртә... ҳаԥсыуаауп, аԥсуа ҳәынҭқарра ҳҭахуп ҳәа абриаҟара ашьа анкаҳҭәа, ҳхы зладҳарбо, агәра зладҳарго ҳакәшамыкәша иҟоу, зегьы ираԥхьагылоу амилаҭтә культура ауп. Занааҭк аҳасабала аҟазара иаҵагыло аҿар рааӡара аҭахуп: абалетмеистерцәа, арежиссиорцәа, актиорцәа, асахьаҭыхыҩцәа, акомпозиторцәа, шықәсык 5-6-ҩык иадамхаргьы Аԥсны анҭыҵ иреиӷьӡоу аҵараиурҭақәа ирылганы иаауа иҟамлар, амилаҭтә культура ҟазҵо, адунеи аҿы иӡырызго ҟалаӡом", - иҳәеит Ҳагба.
Астудиа асасцәа ҷыдала иазааҭгылеит амилаҭтә культура аиқәырхараҟны абызшәа иааннакыло аҭыԥ.
Аицәажәара инарҭбааны ишәаҳар шәылшоит аудиофаил аҟны.